Çmime për ata që ndihmojnë të shpërngulurit
Organizata Ndërkombëtare e Refugjatëve çdo vit nderon individë të cilët janë përpjekur për të ndihmuar njerëzit në nevojë
Kolegia Amra Alirejsoviç, e shërbimit boshnjak të Zërit të Amerikës, ndoqi ceremoninë e ndarjes së çmimeve që kjo organizatë zhvilloi në 33 vjetorin e krijimit të saj: Në botë ka rreth 44 milionë refugjatë dhe njerëz të zhvendosur dhe 12 milionë njerëz që jetojnë nëpër vende të ndryshme pa të drejtën e nënshtetësisë. Këto të dhëna jepen nga organizata Ndërkombëtare për Refugjatët- e cila për më shumë se 30 vjet- ka qenë mbrojtëse e refugjatëve, duke u dhënë atyre ndihmën jetike. Kjo organizatë ka ndihmuar refugjatë nga Kolumbia në Kosovë, nga Sudani Jugor në Libi, nga Iraku në Afganistan. Andrea Lari, drejtori i programve në këtë organizatë , thotë se njerëzit sot duhet ta shohin nga një tjetër këndvështrim problemin e refugjatëve. Këtë vit, Organizata e Refugjatëve nderoi me çmimin më të lartë McCall-Pierpaoli , modelen dhe stilisten Lauren Bush Lauren. Ajo është mbesa e ish presidentit Bush, si dhe nusja e djalit të stilistit Ralph Lauren. 5 vjet më parë ajo nisi projektin Feed, misioni i të cilit ishte të siguronte ushqim për zonat në nevojë. Çmimi më i larë për refugjatët i quajtur McCall- Pierpaoli, është krijuar për nder të filantropistëve nga Nju Jorku, Penny dhe David McCall dhe humanistes franceze Yvette Pierpali, të cilët ishin me misionin për të ndihmuar refugjatët kosovarë në Shqipëri në vititn 1999. Ata humbën jetën në një aksident automobilistik ndërsa udhëtonin në rrugën Tiranë – Kukës në 18 prill të vitit 1999. Disa prej anëtarëve të bordit të Organizatës Ndërkombëtare për Refugjatët janë edhe aktivistë të mirënjohur, si mbretëresha Noor e Jordanisë apo drejtuesi i ceremonisë, aktori Matt Dillon. Ai ka realizuar një dokumentar të quajtur “Beteja jetëgjatë”, ku hedh dritë mbi përpjekjet e njerëzve në Sudanin e Jugut. Matt Dillon thotë se e ka frymëzuar jeta dhe vepra e aktivistes franceze Yvett Pierpaoli: Ligjvënësi Chris Smith dhe kongresmeni i ndarë nga jeta Donald Payne u nderuan me Çmimi për Ligjvënësit, për punën e tyre në fushën e të drejtave njerëzore. Ligjvënësi Smith tha se bota duhet të bëjë më shumë për të ndihmuar refugjatët. Organizata Ndërkombëtare për Refugjatët thotë se krizat më të mëdha të refugjatëve në botë sot janë në Somali, e cila ndikon edhe tek Kenia; Kolumbi, me një në 10 kolumbianë të shpërngulur si dhe Kongo, Siria, Pakistani dhe Afganistani.